Slut med mistænkeliggørelse af vegetar-babyer, lyder overskriften på en pressemeddelelse fra Dansk Vegetarforening (DVF) i forbindelse med en ny pjece med kostråd til gravide, ammende, spædbørn og småbørn.

»Det er glædeligt, at landets sundhedsfaglige personale nu har et professionelt materiale til rådighed, som de dels selv kan benytte, dels kan uddele til forældre og vordende forældre«, siger DVFs formand Jacob Kaae Andersen med henvisning til, at mindst 160.000 voksne danskere siger, at de lever vegetariske eller vegansk, og at tallet er stigende.

»Jeg får flere og flere henvendelser fra forældre, der søger råd om, hvordan de skal ernære deres børn vegetarisk eller vegansk. Det er skønt med det grønne fokus, men der er visse næringsstoffer, man skal være opmærksom på, særligt B12 vitamin. Derfor udarbejdede vi denne pjece«, siger pjecens forfatter Maria Felding, klinisk diætist og cand. scient i klinisk ernæring med speciale i blandt andet vegansk og vegetarisk kost